
	Παρουσίαση βιβλίου Χρίστου Ζάνου
ΙΣΤΟΡΙΕΣ ΕΝ ΜΕΣΩ ΠΥΡΟΒΟΛΙΣΜΩΝ 
Αυτοβιογραφικά διηγήματα

στο Σπίτι της Κύπρου

Με επιτυχία πραγματοποιήθηκε τη Δευτέρα 29 Ιανουαρίου 2024 στο Σπίτι της Κύπρου, σε συνεργασία με τις εκδόσεις Αλεξάνδρεια,  η παρουσίαση του  βιβλίου του Χρίστου Ζάνου,  «ΙΣΤΟΡΙΕΣ ΕΝ ΜΕΣΩ ΠΥΡΟΒΟΛΙΣΜΩΝ. Αυτοβιογραφικά διηγήματα».

Εισαγωγή στην εκδήλωση έγινε από τον συγγραφέα, Ευρωβουλευτή Κύπρου, Νιαζί Κιζιλγιουρέκ, ο οποίος είχε  και τον  συντονισμό.   
Για το  βιβλίο μίλησαν ο Αντώνης Λιάκος, Ομότιμος Καθηγητής Ιστορίας Ε.Κ.Π.Α., συγγραφέας, η Άνθη Καρρά, Νομικός, μεταφράστρια τουρκικής λογοτεχνίας και ο Πολύκαρπος Πολυκάρπου, ηθοποιός, σκηνοθέτης.  

Αποσπάσματα από τα διηγήματα διάβασαν οι ηθοποιοί Άνδρη Θεοδότου και Ελένη Μολέσκη. 

Στο πλαίσιο της εκδήλωσης ακούστηκαν παραδοσιακά τραγούδια της Κύπρου από τη Σοφία Ελευθερίου, τραγούδι και τον Δημήτρη Αξιώτη, λαούτο.
Ο Χρίστος Ζάνος  γεννήθηκε στην Κύπρο το 1946. Εργάστηκε ως ηθοποιός, σκηνοθέτης και καθηγητής Αγγλικής φιλολογίας στη μέση εκπαίδευση. Ήταν μέλος της ομάδας που ίδρυσε το Ανοιχτό Θέατρο της οδού Κεφαλληνίας (1972). Υπήρξε ιδρυτικό στέλεχος του Σατιρικού Θεάτρου στη Λευκωσία, όπου σκηνοθέτησε δεκάδες παραστάσεις, και ήταν ένας από τους εμπνευστές της δημιουργίας της πρώτης επαγγελματικής δραματικής σχολής στην Κύπρο (Σχολή «Βλαδίμηρος Καυκαρίδης»), στην οποία δίδαξε υποκριτική. Έχει επίσης σκηνοθετήσει σε πολλά θεατρικά σχήματα της Κύπρου (ΘΟΚ, Θέατρο Σκάλα, Θέατρο ΕΝΑ, ΕΘΑΛ, Θέατρο «Διόνυσος»). Το 2007 βραβεύτηκε από τον Θεατρικό Οργανισμό Κύπρου με το βραβείο σκηνοθεσίας για την παράσταση του έργου «Ο κύριος Αμιλκάρ» του Υβ Ζαμιάκ. Το 2022 του απονεμήθηκε από το ΑΚΕΛ το Βραβείο «Θοδόση Πιερίδη –Τεύκρου Ανθία» για τη συνολική προσφορά του στον πολιτισμό της Κύπρου. Γράφει διηγήματα και θεατρικά. Το έργο του «Χαρούλα» ανέβηκε από την ΕΘΑΛ το 2012 και εκδόθηκε από τον εκδοτικό οίκο ΑΛΜΥΡΑ (2023).

